Document ID: /roh_data/filtered/fineweb-2-filterrobots_roh.jsonl.gz/55533

Swiss Ski ha dà enconuschent las nominaziuns per las duas cursas da las dunnas da la fin d'emna a Kranjska Gora. Da la partida è per l'emprima giada dapi sia infecziun cun corona er Lara Gut-Behrami. La Tessinaisa era vegnida testada positiv mez december avant las cursas da Val d'Isère. Dapi lura n'è ella betg pli ida a la partenza. En il classament general ha la skiunza da 31 onns uss gia in retard da passa 500 puncts sin l'Americana Mikaela Shiffrin.
Betg da la partida n'èn dentant vinavant Camille Rast, Mélanie Meillard ed Aline Danioth. Er ellas eran vegnidas testadas positiv sin il coronavirus.